बीबीएमबी की बैठक में लिये गये इस निर्णय से किसानों में निराशा छा गई है। यह उन पर लगातार तीसरी चोट है। करीब एक महीने से अधिक समय की नहरबंदी के बाद सिंचाई के लिये पानी की उम्मीद लगाये किसानों को उस समय झटका लगा जब पंजाब के अमृतसर में एक चीनी कारखाने से भारी मात्रा में शीरा व्यास नदी में छोड़ दिया गया। इस रसायन को निकालने के लिये इंदिरा गांधी नहर में पानी रोकना पड़ा। अब सिंचाई के लिये पानी नहीं मिलने से किसानों काे उद्वेलित होना लाजिमी है। वैसे इसका असर गंगनहर से जुड़े इलाकों में कम ही पड़ने की संभावना है, क्योंकि गंगनहर में अभी 1600 क्यूसेक पानी आ रहा है, इसमें करीब 150 से 200 क्यूसेक पानी पेयजल के लिये पर्याप्त है, शेष सिंचाई के लिये ही इस्तेमाल होता है। इंदिरा गांधी नहर पर निर्भर क्षेत्र के किसानों को अधिक मुश्किलें आयेंगी। वे इस अवधि में ग्वार के अलावा अन्य बीजों की बुआई नहीं कर सकते।